‘કહાની ઘર ઘર કી’ અને ‘બડે અચ્છે લગતે હૈં’ જેવી સિરિયલો દ્વારા પોતાનું નામ બનાવનાર સાક્ષી તનવર હાલમાં આમિર ખાનની ‘દંગલ’માં અને અનિલ કપૂરની ટીવીસિરિયલ ‘૨૪’ની બીજી સીઝનમાં જોવા મળી રહી છે. સાક્ષીને આજે સ્ટાર માનવામાં આવે છે, પરંતુ તેને શાંતિથી કામ કરવાનું બહુ ગમે છે. તેને તેનું સ્ટાર સ્ટેટસ પણ પસંદ નથી. એ વિશે વધુ જણાવતાં સાક્ષી કહે છે, ‘હું ખૂબ સામાન્ય વ્યક્તિ છું અને મારાં સપનાં પણ ખૂબ નાનાં છે. હું આજે જે કંઈ છું એનું મેં સપનું પણ નહોતું જોયું. લોકો મને કહે છે કે હું સ્ટાર છું. મારા સ્ટાર સ્ટેટસ માટે હું ખૂબ દિલગીર છું, કારણ કે મને એ બિલકુલ પસંદ નથી. મારા પાત્ર માટે મેં કરેલી મહેનત પર એ પાણી ફેરવી દે છે. હું ફક્ત મારું કામ શાંતિથી કરવા માગું છું. મને શોમાં ડ્રામા પસંદ છે, રિયલ લાઇફમાં નહીં.’